Izvoz in uvoz še naprej naraščata

Zunanje povpraševanje je tudi v tretjem četrtletju 2017 ugodno vplivalo na gospodarsko rast. Izvoz se je okrepil za 12,0 % (izvoz blaga se je povečal za 12,6 %, izvoz storitev pa za 9,6 %). Uvoz se je povečal za 10,1 % (uvoz blaga se je povečal za 10,7 %, uvoz storitev pa za 7,2 %). Ker je izvoz naraščal precej hitreje od uvoza, je bil zunanjetrgovinski presežek rekorden. Znašal je kar 11,6 % BDP, kar je največ odkar imamo na voljo podatke (od leta1995 dalje).

Še naprej narašča tudi domača potrošnja, a zmerneje kot doslej

Domače trošenje se je v tretjem četrtletju letos povečalo za 2,4 %. Povečali sta se obe komponenti domačega trošenja, tako končno trošenje kot tudi bruto investicije. Končna potrošnja se je povečala za 2,5 %, kar je približno za toliko kot v prejšnjih četrtletjih letošnjega leta, medtem ko so se bruto investicije po dveh četrtletjih izrazite rasti tokrat povečale v manjši meri, in sicer za 1,9 %. Razlog za upočasnjeno rast bruto investicij je bila nekoliko upočasnjena rast investicij v večino osnovnih sredstev in v spremembah zalog. Spremembe zalog so tokrat upočasnile rast BDP (za 0,7 odstotne točke).

Bruto investicije v osnovna sredstva se povečujejo, vendar nekoliko počasneje kot v prvi polovici leta

Bruto investicije v osnovna sredstva so se v tretjem četrtletju povečale za 6,1 %, kar je za nekoliko manj kot v prvi polovici leta; v prvem četrtletju so se namreč povečale za 13,0 %, v drugem četrtletju pa za 8,7 %. Na rast bruto investicij v osnovna sredstva so pozitivno vplivale gradbene investicije in investicije v stroje in opremo. Investicije v gradbene objekte so se po dveletnem obdobju upadanja začele na začetku letošnjega leta povečevati; v tretjem četrtletju je bilo povečanje teh investicij 6,6-odstotno. Investicije v stroje in opremo so se v tretjem četrtletju povečale za 5,5 %, od tega investicije v transportno opremo za 6,0 %, investicije v drugo opremo in stroje pa za 5,4 %. Čeprav obseg bruto investicij v osnovna sredstva v zadnjem obdobju narašča z razmeroma visokimi stopnjami, še vedno zaostaja za ravnijo pred krizo za okoli 40 %.

Zaposlenost višja za 2,7 %

Vseh zaposlenih je bilo v tretjem četrtletju 991.667, to je za 2.7 % oz. 26.077 zaposlenih več kot v istem četrtletju prejšnjega leta. Največ oseb se je v tem četrtletju zaposlilo v predelovalnih dejavnostih, v drugih raznovrstnih poslovnih dejavnostih ter v dejavnosti promet in trgovina.

Opombe

Vse primerjave v tem besedilu, če ni posebej omenjeno, se nanašajo na originalne podatke, na spremembe obsega (oziroma realne spremembe) ter na spremembe glede na isto četrtletje v prejšnjem letu.

Podrobnejši podatki

Podrobnejši podatki so objavljeni na podatkovnem portalu SI-STAT